เอเซียพลัสคาดปีนี้หุ้นแตะ1,200จุด
เอเชียพลัสคาดปีนี้หุ้นแตะ 1,200 จุด แม้ผลกำไรโดยรวมปรับลดลง 10%
2 มี.ค. 2554

เอเชียพลัสคาดปีนี้หุ้นแตะ 1,200 จุด แม้ผลกำไรโดยรวมปรับลดลง 10%
นายก้องเกียรติ โอภาสวงการ ประธานกรรมการบริหาร บริษัทหลักทรัพย์ เอเชียพลัส กล่าวว่า คาดว่าผลกำไรโดยรวมของบริษัทในตลาดหลักทรัพย์ไทยในปีนี้จะมีปรับตัวลดลงมาอยู่ที่ 15 % จาก 25 % ในปีที่ผ่านมา จากปัจจัยด้านผลประกอบการที่เริ่มชะลอตัวลง ภาวะเงินเฟ้อและทิศทางอัตราดอกเบี้ยขาขึ้น อย่างไรก็ตาม เชื่อว่าแนวโน้มตลาดโดยรวมยังอยู่ในทิศทางที่ดี โดยดัชนีตลาดหลักทรัพย์ในปีนี้มีโอกาสปรับตัวเพิ่มขึ้นถึง 1,200 จุด
“ปัจจัยที่ต้องจับตามองในปีนี้คือเรื่องราคาน้ำมันที่ยังคาดการณ์ได้ยาก ซึ่งจะเป็นแรงกดดันด้านเงินเฟ้อ ที่โดยธรรมชาติมักไม่ค่อยถูกกับตลาดหุ้น ซึ่งหากสถานการณ์ในตะวันออกกลางไม่ยึดเยื้อโอกาสที่ดัชนีจะขึ้นไปอีก 200 จุด ก็ยังมีให้เห็นอยู่” นายก้องเกียรติกล่าว
สำหรับหุ้นที่น่าลงทุนในปีนี้จะอยู่ในกลุ่มพลังงาน ซึ่งได้ประโยชน์จากราคาน้ำมันที่เพิ่มขึ้น กลุ่มสินค้าโภคภัณฑ์และกลุ่มธนาคาร ที่ได้ประโยชน์จากทิศทางอัตราดอกเบี้ยขาขึ้น โดยคาดว่าในการประชุมของคณะกรรมการนโยบายการเงิน(กนง.) ในครั้งต่อไปจะมีการปรับขึ้นอัตราดอกเบี้ยนโยบายอีก 0.25 % ไปอยู่ที่ระดับ 2.50 % เพื่อฉวยโอกาสก่อนการเลือกตั้งในช่วงกลางปี ซึ่งจะเป็นช่วงที่คนเริ่มกังวลเกี่ยวกับอัตราดอกเบี้ยมากขึ้น 
นายก้องเกียรติ กล่าวว่า ราคาหุ้นไทยในขณะนี้เริ่มแพงขึ้นเมื่อเทียบกับประเทศอื่นๆในภูมิภาค ดังนั้นหากไทยยังไม่สามารถควบคุมอัตราเงินเฟ้อภายในประเทศและค่าเงินบาทไม่ให้แข็งค่าเกินไป อาจส่งผลให้มีเงินทุนไหลออกไปยังตลาดที่ให้ผลตอบแทนใกล้เคียงกันแต่ความเสี่ยงน้อยกว่า เช่น ตลาดพันธบัตร ทั้งนี้คาดว่าภาวะเงินเฟ้อปีนี้จะเคลื่อนไหวอยู่ที่ 3-4 %